Jongste oor De Wildt plaasaanval - Rower doodgeskiet, man ernstig beseer | Kormorant
Food Lovers Market and Spar owner accused of assault - 2 mins ago
Turkey to search Saudi consulate after Erdogan, king talk - 25 seconds ago
13 are dead including an elderly nun who was was swept to her death in rising waters as flooding hits southwestern France - 4 mins ago
'n Rower is doodgeskiet en 'n plaaseienaar ernstig beseer in 'n plaasaanval in De Wildt naby Brits vroeg Donderdagoggend.
Robbie Feldman (56).
Vier gewapende rowers het ongeveer 02:00 Donderdagoggend by 'n plaashuis ingebreek en Robbie (56) en Hester (52) Feldman in hul bed oorrompel.
"Die aanvallers was gewapen met 'n panga en vuurwapen. Hulle het 'n skuifdeur oopgebreek en die gesin oorval terwyl hulle geslaap het. 'n Stoeiery het ontstaan tussen die aanvallers en Robbie en skote is afgevuur, vermoedelik deur een van die aanvallers. Een van die rowers is in die bors getref. Robert is aangerand en met 'n panga oor die kop geslaan. Hester en hul 16-jarige seun, Frikkie, is herhaaldelik geskop en geslaan en is daarna met skoenveters vasgebind," het Juna Niemann, woordvoerder vir die De Wildt Helpmekaarmaatskappy (DWHM), gesê.
Die drie oorblywende rowers het die huis geplunder en te voet gevlug met ondermeer skootrekenaars en selfone, na pogings om die gesin se voertuig te steel misluk het. 'n Huurder op die plaas het ongeveer 04:00 van nagskof teruggekeer en onraad vermoed toe hy sien die Feldmans se huis se deur is oop. Hy het die gesin, steeds vasgebind, in die huis aangetref en hulle losgemaak en hulp ontbied.
"Ons veiligheidstruktuur is na die toneel waar ons een van die vermeende aanvallers in die hoofslaapkamer langs Robbie op die vloer gevind het. Die vermeende aanvaller is in die bors gewond en was reeds dood. Dit is tans nog onduidelik wie die noodlottige skoot afgevuur het," het sy gesê.
Robbie is per ambulans na George Mukhari-hospitaal vervoer waar sy toestand as ernstig maar stabiel beskryf word.
"My pa is nog onder verdowing. Hy het baie seer gekry. Sy oor is afgekap en dokters het vanoggend sy oor probeer aanwerk," het René Kriel, Robbie se dogter gesê.
Volgens Rene besit haar pa nie 'n vuurwapen waarvan sy kennis dra nie.
Afriforum het hulp aangebied met berading vir die gesin asook opruiming van die toneel nadat die polisie ondersoek afgehandel is. Die Akasia polisie het die plaasaanval bevestig. "Al wat ons in dié stadium kan sê is dat daar 'n plaasaanval was en dat vier verdagtes by die huis ingebreek het en die gesin oorval het. Een van die verdagtes is dood en 'n polisieondersoek volg,' het kaptein Riana van Aarde gesê.